Martin Lidegaard (RV), 2006-03-15:
Også dette forslag indgår i det store trafikforlig, som vi er en del af.
Det er jo motorvej, der virkelig nytter.
Dels er der et enormt trafikgrundlag for det, dels er der tale om en prop på motorvejsnettet, hvor der er luft på begge sider.
Det giver virkelig god mening at få den væk.
Der bliver spildt mange, mange timer i dag på motorvejen, og udbygningen vil blive til stor gavn for både almindelige mennesker og erhvervslivet.
Vi har tre kommentarer til lovforslaget, som det foreligger.
Den første angår diskussionen om den symmetriske løsning over for den asymmetriske løsning.
Der vil jeg egentlig gerne melde lidt klart ud, at så vidt vi kan vurdere fra radikal side, er der en del, der taler for, at vi måske skal overveje den asymmetriske løsning igen.
Det siger jeg, vel vidende at vi har aftalt i forligskredsen, at vi skulle gå efter den symmetriske løsning, men der er jo indkommet et nyt supplerende høringssvar fra Roskilde Kommune, siden vi behandlede sagen, der meget klart siger, at de foretrækker den asymmetriske løsning med en 4 m høj støjskærm.
Men hvis ikke vi kan finde penge til det, så foretrækker de den asymmetriske løsning med en 3 m høj støjskærm, så vi altså kan holde os inden for det økonomiske råderum, vi har.
Det efterlader jo så, hvis jeg skal sige det helt kort, et miljømæssigt problem med de to vandhuller, og det vil vi søge belyst om vi ikke kan få løst på en tilstrækkelig tilfredsstillende måde, også af hensyn til de fredede padder.
Hvis det kan lade sig gøre, er det vores klare opfattelse, at vi skal gå efter den asymmetriske løsning.
Den anden bemærkning, jeg har, angår den diskussion, vi har haft om Vindingevej og et tilslutningsanlæg der, og hvor der jo ikke har været, kan man sige, politisk stemning for at finde penge til et tilslutningsanlæg.
Men det ændrer ikke på, at der altså er 200 tunge lastbiler fra grusgravene, der kører igennem området hver dag, og at beboerne i det område, som lastbilerne kører igennem – man har lige forlænget licensen på grusgravene – føler, at der med rette måske kunne findes en anden trafikal løsning.
Jeg håber, at vi også kan prøve at kigge på, om vi kan finde andre måder at løse problemet med den store tunge trafik på.
Det er jo naturligvis noget, der vil foregå i et samarbejde med kommunen i givet fald, men det er en problemstilling, som vi også ønsker at få taget op under udvalgsarbejdet.
Det sidste, jeg vil nævne, vil jeg bare nævne for god ordens skyld, og det er, at beslutningen, vi nu er i færd med at træffe om at udvide Holbækmotorvejen oven i købet med otte spor, er vi utrolig glade for.
Jeg vil gerne benytte lejligheden til at takke alle parter for, at vi har kunnet få igennem, at vi langtidssikrer løsningen.
Hele den her motorvejsudvidelse kan ikke erstatte den meget, meget tiltrængte udvidelse af kapaciteten på jernbanen mellem København og Ringsted, som er helt afgørende for, at vi kan styrke pendlertrafikken inden for den kollektive trafik til og fra de store købstæder på Sjælland, og det kan heller ikke erstatte den udvidelse af Nordvestbanen, som nu er ved at blive projekteret, og som vi forhåbentlig kan få vedtaget inden for en meget overskuelig fremtid.
Med de bemærkninger glæder Det Radikale Venstre sig til at kaste sig ud i udvalgsarbejdet med det klare formål at støtte forslaget.